भ्रिबा म्हिः मर्कूस भिबा यूहन्नासे भ्रिबा मुबा। थे येशूला मुल चेला सिमोन पत्रुसला ह्रो मुबा (१ पत्रुस ५ः१३)। थे बारनाबास ओच्छे पावलदेन छ्याम थार्बा पिन्बा समाचार थेःना लबारी निबा मुबा (मुल चेला १२ः२५)।
भ्रिबा ग्लाः रोम शहररी भ्रिबा मुबा।
भ्रिबा सालः ओस्पन ईश्वी संवत् ६०-६५ (विक्रम संवत् ११७-१२३) सालला गुङरी भ्रिबा हिन्ना। थे धुइरी ख्रीष्टियानगदेदा रोमीगदेसे ल्हानान दुख पिन्बा मुबा। चु थार्बा पिन्बा समाचार जम्मान भन्दा ङाच्छा भ्रिबा मुबा।
खाल्दा भ्रिबाः येशू परमेश्वरला झा हिन्ना भिसी उन्बाला लागिरी अर्गु य्हुलला म्हिगदेदा भ्रिबा मुबा।
चु थार्बा पिन्बा समाचाररी येशूसे लबा गेदेन थेला अधिकारला बारेरी भ्रिबा मुला। येशूसे लोप्बा तामगदेग्याम, म्हङ म्हुङ ताप्बा तामगदेग्याम, म्हिगदेला पाप माफ लबा तामगदेग्याम येशू चा अधिकार याङ्बा म्हि हिन्ना भिसी था याङ्खम्ला। ओच्छे येशूसे म्हिगदेदा पापग्याम सोना लबारी ह्राङला ज्याननोन पिन्बारी खबा "परमेश्वरसे पुइखबा म्हि" हिन्ना भिसी सुङ्बा मुला।
चुरी येशूसे पिन्बा अर्तीला तामदेन लोप्बा तामगदे भन्दा थेसे लबा गेगदेला बारेरी ल्हानान भ्रिबा मुला। बप्तिस्मा पिन्बा यूहन्नाला बारेरीदेन येशूसे किन्बा बप्तिस्माला बारेरी ओच्छे शैतानसे येशूला सेम च्याबा तामला बारेरी तिगै ताम पाङ्माहेन्से तुरुन्तन येशूसे म्हिगदेदा खम्ना लबादेन लोप्बा तामला बारेरी घोना लबा मुला। थेह्रङ् लसीन लिच्छा येशूला चेलागदेसे येशूदा ज्यना लसी ङोसेजी। तर येशूदा बिरोध लबागदेसे चा येशूदा झन बिरोध लबारी छ्याइजी। चु किताबला थुमरी येशूला ल्हुइरी तबा लिच्छाला साताला तामगदेदेन क्रुसरी टाँगब लसी साइबा ओच्छे सिबाग्याम दोःसी सोबा तामला बारेरी भ्रिबा मुला।
1 परमेश्वरला झा येशू ख्रीष्टला बारेला थार्बा पिन्बा समाचार चुह्रङ् लसी शुरु तजी। 2 यशैया भिबा अगमवक्ताला किताबरी परमेश्वरसे चुह्रङ् भिसी सुङ्बा मुला,
"च्यागो, ङाइ ङाला समाचार भोर्बा म्हिदा एला ङाच्छा ङाच्छा पुइखला।
3 तोङतोङबा ग्लारीक्यार म्हि गिक क्रिङ्बान,
'परमप्रभुला ग्याम तयार लउ,
12 जमाहेन्से परमेश्वरला आत्मासे येशूदा तोङतोङबा ग्लारी भोर्जी। 13 येशू बोगल न्ही धिनधोना थेरीन धन्छ्याजी। थेनोन धुइरी शैतानसे थेदा फसब लबारी थेला सेम च्याजी। थे ह्रीला जन्तुगदेदेन छ्याम मुबा ओच्छे स्वर्गदूतगदेसे थेदा क्योङ्जी।
16 येशू गालील समुन्द्रला कुनीन कुनी फेप्बान लमा थेसे सिमोनदेन थेला आले अन्द्रियासदा तार्ङा साइबारी समुन्द्ररी घ्याङ क्लाङ्बान लबा म्राङ्जी। तिग्दा भिसम थेनीगदे तार्ङा साइबा म्हिगदे मुबा। 17 येशूसे थेनीगदेदा "ङादेन छ्याम भ्रउ, दाहेन्से ङाइ एनीगदेदा तार्ङा चुङ्बा म्हि आहिन, तर म्हिगदेदा परमेश्वर मुबा ग्लारी भबा म्हि स्होला" भिसी सुङ्जी। 18 येशूसे थेह्रङ् सुङ्मैछ्याम ह्राङला घ्याङ ख्लासी थेनीगदे येशूदेन छ्याम भ्रजी। 19 जजाकी क्याथाङ धोमाहेन्से येशूसे जब्दियाला झा न्ही, याकूबदेन थेला आले यूहन्नादा दोँगारी चिसी घ्याङ राबान लबा म्राङ्जी। 20 येशूसे थेनीगदेदा म्राङ्मैछ्याम "ङादेन छ्याम खउ" भिसी ङ्योइजी, ओच्छे थेनीगदेसे ह्राङला आबा जब्दियादा दोँगारी मुबा कुल्लीगदेदेन छ्याम ख्लासी येशूदेन छ्याम भ्रजी।
21 जमाहेन्से थेनीगदे कफर्नहुम भिबा शहररी फेप्जी। ओच्छे ब्लप्बा न्हबा धिनकुनु येशू यहूदीगदे ह्रुप तबा दिमरी फेप्सी परमेश्वरला बचनग्याम लोप्बारी छ्याइजी। 22 येशूसे लोप्बा म्राङ्सी म्हिगदे उदेक तजी। तिग्दा भिसम येशूसे यहूदी धर्मगुरुगदेसे लोप्बा ह्रङ् लसी आहिन, तर अधिकार मुबा म्हिसे ह्रङ् लसी लोप्बा मुबा।* मत्ती ७ः२८-२९ 23 थेनोन धुइरी यहूदीगदे ह्रुप तबा दिम न्हङग्याम म्हङसे स्याप्बा म्हि गिक चुह्रङ् भिबान क्रिङ्जी, 24 "नासरतला येशू, ह्राङसे ङन्दा तिग लबारी म्हाइबा? तिग ह्राङ ङन्दा साइबारी फेप्खबा हिन्ना? ह्राङ परमेश्वरसे पुइखबा परमेश्वरला म्हि भिसी ङादा था मुला।" 25 येशूसे थे म्हङदा बङ्सी, "कुटिसी चिउ! थे म्हिग्याम थोन्सी निउ!" भिसी 26 सुङ्मैछ्याम थे म्हिदा लछार पछार लसी क्रिङ्बान थे म्हिग्याम म्हङ थोन्सी निजी। 27 चु म्राङ्सी थेरी मुबा जम्मान म्हिगदे उदेक म्हन्जी। ओच्छे ह्राङ ह्राङ न्हङरी चुह्रङ् भिबारी छ्याइजी, "आहिन, चु तिग? चु मी अधिकार लसी लोप्बा छार ताम गा चीम। थेसे कुल्बा ताम म्हङगदेसेएनोन ङ्यान्बा चीम।" 28 चुह्रङ् तमैछ्याम येशूसे लबा उदेकला गेला बारेरी गालील अञ्चलला जम्मान ग्लारी थेःजी।
29 ओच्छे येशू यहूदीगदे ह्रुप तबा दिमग्याम थोन्सी याकूब, यूहन्नादेन छ्याम सिमोनदेन अन्द्रियासला दिमरी फेप्जी। 30 थे धुइरी सिमोनना स्युमी छवा खसी म्हेर्सी चिबा मुबा। ओच्छे थेनीगदेसे थे ताम येशूदा पाङ्जी। 31 थेतबासेलमा येशू सिमोनना स्युमी मुबा ग्लारी फेप्सी थेला यारी चुङ्सी थीजी। जमाहेन्से थेला छवा म्हाजी। ओच्छे थेसे थेनीगदेदा क्योङ्बारी छ्याइजी। 32 जमाकुनु ङ्यसे धिनी घल्माहेन्से म्हिगदेसे ल्हानान आखम्बा म्हिदेन म्हङसे स्याप्बा म्हिगदेदा येशू मुबा ग्लारी भजी। 33 ओच्छे नाम्साला जम्मान म्हिगदे दिमला ख्राङगारी ह्रुप तजी। 34 येशूसे ल्हानान खाल्ला रोगसे आखम्बा म्हिगदेदा खम्ना लजी। ओच्छे ल्हानान म्हिला ल्हुइग्याम म्हङ ताप्जी। येशू खाल भिबा ताम थे म्हङगदेसे ङोसेबासे लमा येशूसे थेनीगदेदा ताम पाङ्आपुङ्नी।
40 ओच्छे कोरे खबा म्हि गिक येशू मुबा ग्लारी खसी पुइ जूबान, "ह्राङला सेम मुसम ह्राङसे ङादा खम्ना लखम्ला" भिसी भिजी। 41 चु ताम थेःमाहेन्से येशूदा दया रेःसी ह्राङला यासे थेदा थुर्बान, "ए खम्गै भिबा ङाला सेम मुला, ए खम्गो" भिसी सुङ्जी। 42 थेनोन धुइरी थे कोरे खबा म्हि खम्जी। 43-44 ओच्छे येशूसे थेदा "एसे चु ताम खालैदा थापाङ्गो, बरु निसी परमेश्वरला मन्दिररी पूजा लबा म्हिदा उन्गो। ओच्छे ए खम्जी भिसी म्हिगदेदा उन्बाला लागिरी मोशासे कुल्बा अन्छार परमेश्वरदा बलि फुल्गो" भिसी कुल्जी।* लेवी १४ः१-३२ 45 तर थे म्हि निसी चु ताम जम्मान म्हिदा पाङ्जी। जमाहेन्से येशू दोःसी नाम्सारी ङाच्छाला ह्रङ् लसी फेप्बारी आखम्नी। थेतबासेलमा येशू सुनसान ग्लारी धन्छ्याजी। तर थेरीनोन जम्मान ग्लाग्यामसे म्हिगदे येशू मुबा ग्लारी खजी।
